Datum: 19.07.2019.

**SAOPŠTENJE ZA MEDIJE**

**Trebinjci znaju zašto je važna bezbjedna vožnja**

*Više stotina građana testiralo auto-simulator kompanije m:tel*

Nakon Banjaluke, Doboja, Bijeljine i Prijedora, auto-simulator kompanije m:tel otputovao je na jug Republike Srpske - u Trebinje. Već prvog dana postavke ove jedinstvene instalacije koja korisnicima prikazuje koje su to opasnosti upotrebe mobilnog telefona tokom vožnje, poslata je jedinstvena poruka da ništa nije važnije od života. Priliku da isprobaju auto-simulator, stanovnici Trebinja imaće i danas, 19. jula 2019. godine od 18 do 21 čas na Trgu slobode, ispred poslovnice kompanije m:tel.

S obzirom na to da je vrijeme godišnjih odmora, Trebinje je na mapi brojnih turista iz regije, ali i svijeta. Upravo oni, ali i stanovnici Trebinja znaju kakve mogu biti posljedice korištenja telefona tokom vožnje i zato smatraju da vozači moraju biti svjesniji značaja što veće bezbjednosti na putu. Jedinstveni su u stavu da iskustvo koje donosi korištenje auto-simulatora treba svi da dožive.

„Ljeto je godišnje doba kada mnogo više vremena provodimo za volanom. Trebinje je kao turističko odredište mnogih koji idu prema morskoj obali, značajan grad i to je razlog zašto smo instalaciju postavili baš u ovom periodu. Osim stanovnika Trebinja i drugih mjesta hercegovačke regije, auto-simulator su testirali i brojni turisti pa je naša poruka 'Jedan poziv mijenja sve' otišla i izvan granica naše zemlje“, poručili su iz kompanije m:tel.

Kampanja „Jedan poziv mijenja sve – ne koristi telefon dok voziš“, nastavak je misije koju je ispred sebe postavila kompanija m:tel. Zato se već pet godina realizuju brojne edukativne aktivnosti, a sve s ciljem podizanja svijesti korisnika mobilnih telefona koji su ujedno i vozači.

Postavkom ove jedinstvene instalacije u Trebinju, završava se prvi dio ovogodišnje društveno odgovorne kampanje o bezbjednosti saobraćaja. Kompanija m:tel će tokom turističke sezone i zbog povećane frekvencije vozila na graničnim prelazima, druge edukativne aktivnosti sprovoditi upravo na ovim lokacijama, kako bi sve vozače još jednom podsjetila zašto telefon i vožnja ne idu zajedno.

Kampanja „Jedan poziv mijenja sve – ne koristi telefon dok voziš“ realizuje se uz podršku Ministarstva saobraćaja i veza Republike Srpske, Agencije za bezbjednost saobraćaja Republike Srpske, Auto-moto saveza Republike Srpske i brojnih medijskih kuća.

**m:tel – imate prijatelje!**